作者:王建
標題:送韋處士老舅
內容:憶昨痴小年，不知有經籍。常隨童子游，多向外家劇。偷花入鄰裡，弄筆書牆壁。照水學梳頭，應門未穿幘。人前賞文性，梨果蒙不惜。賦字詠新泉，探題得幽石。自從出關輔，三十年作客。風雨一飄颻，親情多阻隔。如何二千里，塵土驅蹇瘠。良久陳苦辛，從頭歎衰白。既來今又去，暫笑還成戚。落日動徵車，春風卷離席。雲臺觀西路，華嶽祠前柏。會得過帝鄉，重尋舊行跡。